Vasilij Vasilievič Smyslov

Vasilij Vasilievič Smyslov (; * 24. marec 1921, Moskva – † 27. marec 2010, Moskva) bol sovietsky (ruský) šachista, medzinárodný veľmajster od roku 1950, 7. majster sveta 1957 – 1958

Šach sa naučil hrať už, ako 6-ročný. Až do roku 1935 však nikde nehrával a iba študoval knihy. Pôvodným povolaním bol novinár, študoval aj hudbu (operný spev).

Smyslov nebol šachový profesionál, napriek tomu bol hráčsky veľmi aktívny. Jeho šachová kariéra bola mimoriadne dlhá. Prvý žiacky turnaj hral v roku 1935, naposledy hral v tradičnom zápase šachistky - šachoví veteráni v roku 2001 vo veku 80 rokov(!). Potom - zrejme kvôli veľmi slabému zraku - hrať prestal.

Prvý väčší úspech zaznamenal Smyslov v roku 1938, keď vyhral dorastenecké majstrovstvá ZSSR. v roku 1940, ako 19-ročný už patril v ZSSR ku špičke - na majstrovstvách ZSSR bol 3., čo o rok neskôr zopakoval.

Turnajové výsledky 
Samara 1942 2., Jekaterinburg 1943 3.-4., Groningen 1946 3., Pärnu 1947 4.-6., Varšava 1947 2.-6., Čigorinov memoriál Moskva 1947 3.-4., Benátky 1950 2., Budapešť 1952 3.-5., Bukurešť 1953 3., Hastings 1954/55 1.-2., Záhreb 1955 1., Alechinov memoriál Moskva 1956 1.-2., 1959 1.-3., 1960 1.-2., 1961 1.-2., 1963 1., Dortmund 1961 2.-3.,  Capablancov memoriál Havana 1962 4.-5., 1964 1.-2., 1965 1., 1967 3., Mar del Plata 1962 2.-3., Hastings 1962/63 3., Soči 1963 2., Štokholm 1963/64 1., Santiago 1965 1., Mar del Plata 1966 1., Polanica-Zdrój 1966 1., Moskva 1967 2.-5., Palma de Mallorca 1967 2.-3., Monte Carlo 1967 2., 1968 3.-4., 1969 1.-2. Hastings 1968/69 1., 1969/70 4., Rovinj/Záhreb 1970 2.-5., Amsterdam 1971 1., Moskva 1971 3., Wijk aan Zee 1972 5.-7., Las Palmas 1972 2.-3., Cienfuegos 1973 1., Soči 1974 4.-6., Benátky 1974 2., Teeside 1975 2., Szolnok 1975 1., Lone Pine 1976 (open)  3.(58 hráčov), Hastings 1976/77 4.-5., Petrohrad 1977 3., Sao Paulo 1978 1., Buenos Aires 1978 2.-4., Berlín 1979 1.-2., Los Polvorines 1980 (open) 1.(64), Kodaň 1980 (open) 1.(50), Moskva 1981 2.-4., Amsterdam 1981 4.-6., Hastings 1981/82 2.-3., Tilburg 1982 5.-6., Graz 1984 1., Kodaň 1985 5., 1986 (open) 1.(46), Reggio Emilia 1986/87 2.-5., New York 1987 (open) 36.(92), Rím 1988 1.-3., Londýn 1988 (open) 14.(117), Hastings 1988/89 4., New York 1989 (open) 7.(91), Londýn 1989 (open) 14.(222), Palma de Mallorca 1989 (open) 35.(184), Groningen 1989 3.-6., Rím 1990 (open) 6.(105), Be’er Ševa 1990 2.-3., Buenos Aires 1990 1.-2., Barcelona 1990 5.-6., Gelsenkirchen 1991 2., Moskva 1991 3.-5., Rišon le-Cion 1993 5.-7., San Martin 1993 4.-6., Münster 1993  4.-6., Amsterdam 1994 1.-3., Capelle la Grande 1995 (open) 78.(517), Petrohrad 1995 3.-5., Tallinn 1996 2.-3., Turín 1996 (open) 4.(60),  Malmö 1997 2.-6., Štokholm 1997/98 (open) 10.(75), Moskva 1999 2.-8.,

Okrem toho pravidelne hral v zápasoch veteránov proti šachistkám a v roku 1991 vyhral 1. majstrovstvá sveta veteránov v Bad Wörishofene.

Súťaže MS v šachu 
Po prvýkrát sa Smyslov predstavil v súťažiach MS v roku 1948, naposledy v roku 1997

V roku 1948 bol nominovaný do turnaja o majstra sveta, ktorý sa hral v Haagu a v Moskve. Skončil 2. za Michailom Botvinnikom.

V turnaji kandidátov v Budapešti 1950 bol 3. Turnaj kandidátov v Zürichu 1953 vyhral s dvojbodovým náskokom.

V roku 1954 zohral 1. z troch zápasov o titul MS proti Michailovi Botvinnikovi. Dramatický zápas plný zvratov sa skončil výsledkom 12:12(7:7, =10), čo stačilo Botvinnikovi na udržanie titulu.

V roku 1956 opäť vyhral turnaj kandidátov(hralo sa v Holandsku), tentokrát s náskokom 1½ bodu.

V roku 1957 sa hral 2. zápas Smyslov - Botvinnik. Smyslov vyhral hneď 1. partiu, výhrami 4. a 5. partie Botvinnik stav otočil. Po výhrach v 6., 8. a 12. partii získal Smyslov dvojbodový náskok. V 13. partii Botvinnik znížil a v 15. mal veľkú šancu na vyrovnanie. Pri prerušení partie stál hladko na výhru. Pri dohrávaní však urobil hrubú chybu a partia sa skončila remízou. Táto partia bola zrejme rozhodujúca. Smyslov vyhral po výbornej hre v koncovke 17. partiu a po 20. partii mal už trojbodový náskok. Posledné dve partie zápasu sa skončili rýchlymi remízami. Smyslov zápas vyhral v pomere 12½:9½(6:3, =13) a stal sa 7. majstrom sveta.

Už o rok neskôr sa hral odvetný zápas, ktorý vyhral Botvinnik 12½:10½(7:5, =11).

V turnaji kandidátov v Juhoslávii 1959 skončil Smyslov 4.

V medzipásmovom turnaji v Amsterdame 1964 bol 1.-4., vo štvrťfinále zápasov kandidátov však prehral s Jefimom Gellerom 2½:5½(0:3, =5).

V medzipásmovom turnaji v Palma de Mallorca 1970 bol 7.-8., v Petrópolise 1973 5., v Bieli 1976 5.-7., čo ani raz nestačilo na postup do ďalších bojov. V pásmovom turnaji vo Ľvove bol až 7.-10.

V medzipásmovom turnaji v Las Palmas 1982 skončil 2. a vo veku 61 rokov sa znovu prebojoval medzi kandidátov MS.

Vo štvrťfinále zápasov kandidátov hral nerozhodne s Nemcom Robertom Hübnerom 6½:6½(1:1, =11) a postúpil žrebom. V semifinále porazil Maďara Zoltána Ribliho 6½:4½(3:1, =7). Až vo finále ho porazil Garri Kasparov 8½:4½(4:0, =9).

V turnaj kandidátov v Montpellier 1985 mal zabezpečený priamy postup a skončil tam 8.-9.

V medzipásmovom turnaji v Subotici 1987 skončil 10., v Manile 1990 52. a v Bieli 1993 37.

Na MS 1997 v Groningene (mal 76 rokov!) ho v 1. kole vyradil Alexander Morozevič v pomere 2:0.

Majstrovstvá ZSSR 
 1940 Moskva - 3.
 1941 Petrohrad/Moskva turnaj o "absolútneho majstra ZSSR", štartovalo prvých 6 z predchádzajúcich majstrovstiev - 3.
 1944 Moskva - 2.
 1945 Moskva - 10.-11.
 1947 Petrohrad - 3.-4.
 1949 Moskva - 1.-2.
 1950 Moskva - 5.-6.
 1951 Petrohrad - 1.(semifinále)
 1951 Moskva - 4.
 1952 Moskva - 7.-9.
 1955 Moskva - 1.-2., zápas o 1. miesto s Jefimom Gellerom prehral 0:1, =6
 1960 Petrohrad - 7.-8.
 1961 Moskva - 5.-6.
 1961 Baku - 8.-11.
 1966 Tbilisi - 10.-12.
 1969 Moskva - 3.-5.
 1971 Petrohrad - 2.-3.
 1973 Moskva - 15.
 1974 Odesa - 5.-6.(semifinále, do finále nepostúpil)
 1976 Moskva - 6.-7.
 1977 Petrohrad - 12.-14.
 1988 Moskva - 9.-13.
Na majstrovstvách ZSSR družstiev hral v rokoch 1959, 1960, 1962, 1963, 1966, 1967, 1968, 1972 a 1975.

Na majstrovstvách Moskvy bol 1942 1., 1945 1., 1946 7.-11.

Štátna reprezentácia 
Výsledky Smyslova na ŠO boli obvykle veľmi dobré.
 1952 Helsinki - 10½/13
 1954 Amsterdam - 9/12
 1956 Moskva - 8½/13
 1958 Mníchov - 9½/12
 1960 Lipsko - 11½/13
 1964 Tel Aviv - 11/13
 1968 Lugano - 11/12
 1970 Siegen - 8/11
 1972 Skopje - 11/14
 celkovo +69, =42, -2
 Družstvo ZSSR vždy zvíťazilo.
Výsledky Smyslova na ME družstiev.
 1957 Viedeň - 3½/6
 1961 Oberhausen - 8/9
 1965 Hamburg - 6/9
 1970 Kapfenberg - 5/6
 1973 Bath - 4/5
 Družstvo ZSSR vždy zvíťazilo.

Hral aj v Zápase storočia v roku 1970 a v niekoľkých medzištátnych zápasoch družstiev.

Smyslov patrí medzi predstaviteľov pozičného šachu. Iba málokedy sa púšťal do riskantnej, ostrej hry. Mal rád zjednodušené postavenia, kde sa prejavila jeho výborná technika hry a znalosť hry v koncovke. Aj malú výhodu dokázal vystupňovať až k výhre. Obohatil teóriu otvorení. Sú po ňom napríklad pomenované varianty v Grünfeldovej obrane a v prijatom Dámskom gambite. Napísal knihu o vežových koncovkách a výbery vlastných partií

 Smyslov - Botvinnik
 Zápas o titul MS, 6. partia
 Moskva 1957
 Grünfeldova obrana, D98

 1. d4 Jf6
 2. c4 g6
 3. Jc3 d5
 4. Jf3 Sg7
 5. Db3 dxc4
 6. Dxc4 O-O
 7. e4 Sg4
Je zaujímavé, že Botvinnik rozohral čiernymi variant, ktorý pochádza práve od Smyslova.
 8. Se3 Jfd7
 9. O-O-O Jc6
 10. h3 Sxf3
 11. gxf3 Jb6
 12. Dc5 f5
 13. Je2 Dd6
 14. e5 Dxc5+
 15. dxc5 Jc4
 16. f4 Vfd8
 17. Sg2 Jxe3
 18. fxe3 Jb4
 19. Sxb7 Vab8
 20. c6 Kf7
 21. Jd4 e6
 22. Jb5 Jd5
 23. Vxd5! exd5
 24. Jxc7 Vdc8
 25. Sxc8 Vxc8
 26. Jxd5 Vxc6+
 27. Kd2 Ke6
 28. Jc3
 Čierny sa vzdal. Dvaja pešiaci navyše zaručujú bielemu ľahkú výhru.

Iné projekty 

Ruskí šachisti
Majstri sveta v šachu
Medzinárodní veľmajstri
Osobnosti z Moskvy